Martin Lidegaard (RV), 2014-06-02:
Lad mig starte med at takke for alle de mange positive indlæg, der har været fra ordførerne.
Det er rart at mærke så bred opbakning bag OSCE's arbejde, så stor villighed til at give OSCE den rolle, som jeg tror vi alle sammen er enige om er så nødvendig i øjeblikket.
Jeg synes, det er naturligt her, inden jeg går i gang med de mere generelle bemærkninger, at give en status for den dansker, der sammen med tre andre desværre stadig er tilbageholdt i det østlige Ukraine, som blev taget til fange for en uge siden, og som vi selvfølgelig arbejder på højtryk for at få ud.
Vi aktiverede allerede sidste mandag en krisestab, som nu består af enheder ude og hjemme samt Forsvarsministeriet, Forsvarskommandoen, Rigspolitiet og flere andre, og der er et tæt og velfungerende samarbejde.
Men vi er også enige med de andre nationaliteter, der er indblandet, de tre andre lande, der har observatører i gruppen, om, at det er helt afgørende, at det er OSCE, der i Kiev arbejder for at skabe kontakt til de tilbageholdte, og så holder de os informeret i ambassaderne i Kiev og ved OSCE i Wien.
Det har vist sig i de andre tilbageholdelsessager, vi har haft, at OSCE meget professionelt har udvirket frigivelse af de tilbageholdte.
Det håber vi selvfølgelig også vil ske i dette tilfælde, så hurtigt som muligt.
En del af forklaringen på, at det har været muligt, er, at vi har talt med én stemme, men vi holder os selvfølgelig klar, og vi holder også tæt kontakt til de andre tre lande, der er involveret.
Mere generelt om OSCE har flere været inde på, hvor unikt et forum det er: 57 deltagende stater, der kan drøfte et bredt spektrum af demokratiske, menneskeretlige og sikkerhedspolitiske udfordringer i Europa.
Ikke mindst krisen i Ukraine har vist, hvor vigtig OSCE er, og at OSCE's aktive rolle i forhold til mægling, monitorering og andre bidrag til stabilisering i Ukraine har understreget organisationens betydning.
Danmark har fra krisens start fremhævet OSCE som en organisation, der kunne spille en vigtig rolle med hensyn til stabilisering og kriseløsning i Ukraine.
OSCE fremstår som følge af den brede deltagerkreds som upartisk og har mekanismer, der er anvendelige i en krise som denne.
Vi har derfor også støttet OSCE's aktiviteter og missioner i Ukraine, både med finansielle bidrag og ved sekundering af personel.
Det er ikke nogen hemmelighed, som flere ordførere også har været inde på, at OSCE i de senere år har været påvirket negativt af en større uenighed mellem de østlige og de vestlige medlemslande.
Det har desværre vist sig, at Rusland og andre lande i SNG-regionen i stadig mindre omfang deler vestlige værdier.
På trods af dette har OSCE også i 2013 under ukrainsk formandskab formået at opnå resultater.
Selv om der kræves konsensus for at vedtage beslutninger i OSCE, lykkedes det i 2013 bl.a. at opnå enighed om nye beslutninger vedrørende bekæmpelse af menneskehandel og om øget samarbejde om cybersikkerhed.
Samtidig er det fortsat en udfordring for OSCE at sikre, at OSCE-landene så rent faktisk også implementerer de beslutninger, som bliver taget i og af organisationen.
Fremme af ytrings- og mediefrihed er en dansk hovedprioritet for OSCE's arbejde.
Det havde regeringen mulighed for at bekræfte, da OSCE's mediefrihedsrepræsentant, Dunja Mijatović, efter dansk invitation aflagde besøg i København den 21. november sidste år, og fra dansk side vil vi fortsat arbejde for udvikling og implementering af OSCE-forpligtelserne på dette område også.
OSCE var også i 2013 via kontoret for demokratiske institutioner og menneskerettigheder, ODIHR, meget aktiv på valgobservationsområdet
En stor del af den internationale anerkendelse får OSCE for sine valgobservationer, som er kendt for deres høje grad af professionalisme, hvilket også kom til udtryk her ved det nylige præsidentvalg i Ukraine, hvor ODIHR gennemførte sin største valgmission nogen sinde.
Fra dansk side støtter vi også aktivt disse valgmissioner.
Endelig synes jeg, det er værd at nævne her i Folketinget, at de OSCE-parlamentarikere, som også er til stede her, og som har været i Ukraine, gør en enorm indsats, og jeg tror, at jeres arbejde er ganske afgørende for OSCE's troværdighed.
Ikke mindst jeres aktive deltagelse i valgobservationerne gør en afgørende forskel, hvilket det nylige præsidentvalg i Ukraine er et klart eksempel på.
Så jeg vil gerne rette en stor tak til alle de folketingsmedlemmer, der har været af sted.
Dansk Folkeparti nævnte i sit ordførerindlæg, at OSCE blev født ud af en anden historisk kontekst og en anden historisk virkelighed.
Det er jo rigtigt.
Det er jo lige så rigtigt, som også ordføreren var inde på, at det er, som om OSCE lidt oplever en renæssance i øjeblikket nu, hvor vi begynder at få konflikter i Europa, som vi vel ikke havde drømt om at vi skulle have.
Enhedslisten var inde i en større diskussion omkring hele krisen i Ukraine, og hvordan den er blevet håndteret.
Det er ikke temaet for dagens debat, men en enkelt ting vil jeg dog gerne lige holde fast i, fordi jeg sådan set synes – og der er jeg meget enig med hr. Christian Juhl – at OSCE kan og bør spille en meget vigtig rolle i Ukrainekonflikten.
Vi håber også, at det vil ske, og har gjort, hvad vi kunne.
Men et udgangspunkt er vi nok lidt uenige om, og det er det der med, at det ligesom er EU, der har tvunget ukrainerne ud i den her situation.
Så skiftede præsidenten holdning – og man kan vel godt tillade sig at sige: fordi han var under et vist pres fra Moskva – og tilbagekaldte den beslutning, og så startede optøjerne.
Så at sige, at det ligesom er EU, der har truffet den beslutning, at ukrainerne ønsker det her, synes jeg måske er at tage munden lige lovlig fuld, så meget desto mere som et af OSCE's bærende principper, som, så vidt jeg husker her fra talerstolen, også er nedfældet i OSCE's grundprincipper, jo er retten til at vælge de alliancer, som man gerne vil være en del af, som et frit valg.
Derfor skal ukrainerne selvfølgelig selv diktere deres fremtid; det skal hverken Moskva eller for den sags skyld EU.
Den har vi jo løbende, og den er jeg bange for vi vil komme til at tage et pænt stykke tid fremover, da tingene ikke ser ud til at falde til ro i Ukraine endnu.